«Knockoutmaskinen» Mathis: - Brækhus er favoritt
- Jeg tror hun er mer intelligent enn meg i ringen, på en teknisk måte, mens min psyke får meg til å kjempe hardere, sier Mathis til VG Nett i sitt første intervju før storkampen i mars. Planen er at de to skal bokse i København eller Herning 17. mars, men bare datoen er endelig bestemt i det som blir den klart tøffeste kampen i proffkarrieren til Brækhus. Alle de tre VM-beltene til den norske boksestjernen står på spill, men det er Mathis som er regnet for å være verdens beste kvinnelige bokser for øyeblikket.Det er ikke den norske boksedronningen enig i, og de to fighterne kjører en litt mer ydmyk stil enn det som ofte er tilfelle i forkant av storkamper der flere titler står på spill. - Det er jeg som er utfordreren her etter at Mathis slo ut Holly Holm så kraftig i sin siste kamp, slår Brækhus fast overfor VG Nett.Mathis vant etter en brutal knockout mot amerikanske Holm i desember i fjor, og har imponerende 22 knockout-seirer på sine 27 kamper. Bare én gang har hun tapt, og det var som 18-åring i 1995. - At jeg ikke er favoritt er en ny situasjon for meg, men det faktum at jeg endelig får en skikkelig storkamp ser jeg veldig fram til. Det skal avgjøres hvem som er verdens beste kvinnelige bokser uansett vektklasse, og det er stort. - Det er ikke sikkert jeg får oppleve noe slikt igjen, sier Brækhus som for tiden er på treningsleir i Kienbaum like utenfor Berlin. Men Mathis har også veldig respekt for sin kommende motstander, og det er ikke så rart. Brækhus står med 19 seirer på like mange kamper (fem på knockout) og har forsvart sine tre VM-belter en rekke ganger. - Jeg har sett henne på Youtube og Brækhus har møtt min gamle sparringspartner, som tapte på poeng mot henne. Hun slår ikke hardt, men hun er mye bedre teknisk enn Holly (Holm), sier Mathis. - Jeg vet godt at Mathis slår hardere enn meg - det er ikke noe nytt. Det er jo bare å se på statistikken hennes, sier Brækhus. Må vinne på knockout Mathis-manager Christel Aujoux er rimelig sikker på at Mathis må vinne på knockout igjen dersom hun skal ta beltene fra Brækhus. - Det er Brækhus som bokser på tilnærmet hjemmebane, og det er vi som kommer til et stevne i regi av Team Sauerland. Da må Anne-Sophie være overlegen om hun skal vinne. Mot en bokser som Brækhus tror jeg det er knockout som gjelder, sier Aujoux til VG Nett. Brækhus har for øvrig aldri tatt telling, og ikke vært i nærheten av å ha blitt knocket ut i sin profesjonelle boksekarriere. Men at Mathis er en divisjon over sine tidligere motstandere, er Brækhus veldig klar over. - Mathis er sterkere enn noen gang i karrieren. Holm har jeg sett på som veldig opphauset, men Mathis er rett og slett beintøff. Jeg gleder meg enormt til å avgjøre hvem som er verdens beste kvinnebokser uansett vektklasse, og jeg merker allerede at interessen rundt kampen er stor langt utenfor Norges grenser, sier Brækhus.
Den franske bokseren Anne-Sophie Mathis (34) mener hun er dårligere teknisk enn Cecilia Brækhus (30) - men mener egen psyken er bedre enn den norske jenta foran storkampen i mars.